遊楊氏園
作者：王質
朝代：宋

paragraphs: 幽芳秀陰似琅琊，三四牛鳴通浣花。
少陵醉卧元不死，强請起來殊更佳。
向來娟娟隔秋水，誰與爲期同在此。
德星分野到楊家，亦有致然非偶爾。
蕭蕭騷騷詩韻寒，腷腷膊膊棋聲乾。
澎澎湃湃酒波卷，便便旋旋茶眼翻。
是日成都極炎熱，此堂陰風下濃雪。
談端天地不支吾，筆下龍蛇爭撇挒。
所恨江南在天末，隔天鴻雁難同飛。
彭蠡洞庭隔烟水，他日豈不懷此時。
他日安得如此時，楊家壁上更重題。